#بلوچی_بنرھبند
#کازی_ریھان
چارمی بھر
*کارگال*
4۔ *کارگال*(4.1۔بنکارگال : وَکار گال ۔ زوکارگال ۔ گُشکارگال ۔4.2۔ پاسگال : روان ۔سرجم ۔ گْوستاری ۔دْریگتی ۔ بانداتی ۔واھگی
4.3۔ *پَدی کارگال) :
ھما گال کہ کارانی دْرانگازی کن اَنت آیاں’ کارگا ل ‘گْوش اَنت ۔
کارگالانی سئے تَھر اَنت ۔
۱- بنکارگال
۲- پاسگال
۳- پَدی کارگال
4.1۔بنکارگال : کارگال کہ آیانی گُڈی ءَ ’ گ ‘ گون اِنت بنکار گال گْوشگ بَہ اَنت ۔
بنکارگال ءِ ھم سئے تھر اَنت ۔
4.1.1:وکارگال : ھما کارگال کہ پہ کسے ءِ وتی کرتگیں کاراں کارمرد بَہ اَنت۔
درور : تچگ ۔ نندگ ۔ جَنگ ءُ دگہ ۔
4.1.2:زوکارگال :ھما کارگال کہ کسے ءِ واھگ یا زور ءِ سر ءَ چَہ دگرے ءَ گرگ بیتگیں کارانی دْرانگازی کن اَنت ۔
درور :تاچینگ ۔ نندارینگ ۔جَنائینگ ءُ دگہ ۔
4.1.3:گُشگار گال : ھماکار گال کہ کسے ءِ گُشگ ءِ پد ءَ بیتگیں کاراں سَھرا کن اَنت ۔
درور :تاچائینگ ۔ نندائینگ ۔ جنائینگ ءُ دگہ ۔
لھتے کارگالانی زوکارگالی ءُ گُشکارگالی دْروشم یک اَنت ۔
4.2:پاسگال : ھما کارگال کہ جتائیں پاس ءُ زمانگ ءِ دْرانگازی کن اَنت ۔
پاسگالانی پنچ تَھر اَنت ۔
4.2.1:روان : کارگال کہ پہ برجاہ ءُ روانیں زمانگ ءَ کارمردبَہ اَنت ۔کارے کہ نہ کُٹ اِتگ ءُ ماں زمانگے ءَ بیگ ءَ اِنت ۔
درور : تچان ۔نندان ۔ جنان ءُ دگہ ۔
4.2.2:سرجم :کارگال کہ پہ سرجمیں زمانگے ءَ کارمرد بَہ اَنت۔
درور :تتک ۔نشت ۔ جَت ءُ دگہ ۔
4.2.3:گْوستاری :کارگال کہ پہ گْوستگیں زمانگ ءَ کارمردبَہ اَنت ۔ایشانی گُڈی ءَ گیشتر ’تگ ‘ کارمرد بیت ۔
درور:تتکگ ۔ نشتگ ۔ جَتگ ءُ دگہ ۔
4.2.4:دْریگتی :ھما کارگال کہ پہ دْریگتیں زمانگ ءَ کارمَرد بَہ اَنت ۔
درور :تتکیں ۔ نشتیں ۔ جتیں ءُ دگہ ۔
دلگوش : اے رَنگیں کارگال پہ نزانگ ’ نشت اِیں ءُ نشت اِنت ‘ نبیسگبیتگ اَنت بلے اد ءَ ’ یں ‘ ءَ جتائیں بزانت نیست بلکیں اے دْریگتیں زمانگ ءِ پاسگالی ’ بُن ‘ اِنت پمیشکا ایشی ءِ گستا نبیسی رَد بیت ۔
4.2.5:واھگی :کارگال کہ پہ کس /چیز /ساھدارےءَ بد یا نیکیں واھگ ءِ دْرشان ءَ کن اَنت ،واھگی کارگال گْوشگ بَہ اَنت ۔ گوں اے رَنگیں کارگالاں کسے ءَ نیکیں گْوندو ھم دیگ بیت ءُ بدیں ھم بزاں پہ نیکوندی ءُ بدوندی دیگءَ اے کارگال کارمرد بَہ اَنت ۔ اِے کار گالانی بُناب ’ ت ‘ اِنت ۔
درور : مِرات ۔ رُدات ءُ…
4.2.6:بانداتی : ھما کارگال کہ پہ بانداتی زمانگ ءِ گپاں کارمردبَہ اَنت ۔
درور :تَچ ۔ نند ۔ جنت ءُ دگہ ۔
4.3۔پدی کار گال :
ھما کارگال کہ گستائی ءَ آیانی بزانت ناسرجم اَنت یا دگر اَنت ءُ گوں نامگالاں ھمگرنچ بیگ ءَ جتائیں بزانت دئے اَنت ۔
درور:شوانگ داراں تَل کنگ ءَ اِنت یا شوانگ دار اں تَل دیگ ءَ اِنت ۔
اے گالرد ءَ ’ تل ‘ ءَ پد ’ کنگ ‘ یا ’دیگ ‘ ءِ کارگال کارمرد بیتگ اَنت ۔ چوناھیا ’ کنگ ‘ ءَ گستائی ءَ برجمیں بزانت نیست ءُ ’ دیگ ‘ گوں تل ءَ ھمگرنچ بیگ ءَ پد وتی بزانت ءَ مَٹ کنگ ءَ اِنت ۔